बैक्टीरिया कर सकते हैं संक्रमित, अखबार-मैगजीन पढ़ना भी सही नहीं, घेर सकती हैं बीमारियां
टॉयलेट में बैठकर अखबार, किताबें और मैगजीन पढ़ने से सूक्ष्म कीटाणु पेपर पर चिपक जाते हैं। ये कीटाणु टॉयलेट में छिपे होते हैं।
आप टॉयलेट रूम में क्या-क्या करते हैं? आपको लग सकता है कि ये भी कोई सवाल है। टॉयलेट रूम में कोई भी फ्रेश होने ही होने जाता है। ये बात सही है पर कुछ सवाल और…क्या आप टॉयलेट रूम में अखबार पढ़ते हैं? क्या कमोड की सीट पर बैठकर अपनी पसंदीदा बुक या मैगजीन पढ़ते हैं? क्या वॉशरूम में ही सिगरेट पीते हैं? क्या शौच करने की जगह पर मोबाइल, आईपैड चलाते हैं, वीडियो गेम खेलते हैं? समय बचाने और ऑफिस जल्दी जाने की भागमभाग में क्या कमोड की सीट पर बैठकर ही टूथ ब्रश करते हैं? क्या कभी टॉयलेट रूम में ही स्नैक्स ले लेते हैं या चाय, कॉफी या कोल्ड ड्रिंक पीते हैं? 
इतने सवालों में किसी का भी जवाब हां है तो ये खबर आपको पढ़नी चाहिए। 
प्लास्टिक कवर वाली किताबों पर चिपकते हैं कीटाणु 
टॉयलेट में बैठकर अखबार, किताबें और मैगजीन पढ़ने से सूक्ष्म कीटाणु पेपर पर चिपक जाते हैं। ये कीटाणु टॉयलेट में छिपे होते हैं। जब वॉशरूम में पढ़े गए अखबार या किताब को डाइनिंग रूम या बेड रूम में लाते हैं तो साथ-साथ ये बैक्टीरिया भी आ जाते हैं। इसे घर का कोई सदस्य पढ़ता है तो ये बैक्टीरिया उन्हें भी संक्रमित कर देता है। इससे डायरिया, सांस लेने की बीमारियां, फेफड़ों में संक्रमण जैसी परेशानी हो सकती है।
किताब पर घंटों रह सकते हैं बैक्टीरिया 
हालांकि न्यूजपेपर पर बैक्टीरिया कुछ मिनट ही रह पाते हैं क्योंकि इसकी सतह इसे ग्रो करने के लिए सही नहीं होती। लेकिन वैसी किताबें जिनपर प्लास्टिक का कवर चढ़ा हो या जिनकी सतह बहुत चिकनी हो वहां आसानी से ये बैक्टीरिया रहते हैं। इसी तरह किंडल, आई फोन, आई पैड या मोबाइल फोन पर ई. कोली, सैलमोनेला, स्टैफीलोकॉकस जैसे बैक्टीरिया घंटों रह सकते हैं। ये आपकी सेहत बिगाड़ सकते हैं।
खबर में आगे बढ़ने से पहले एक पोल के जरिए अपनी राय बताते चलें-
बिना हाथ धोए ही मोबाइल छूते हैं तो अलर्ट रहें 
ऑल इंडिया इंस्टीट्यूट ऑफ हाइजीन एंड पब्लिक हेल्थ (AIIHPH) के प्रोफेसर डॉ. चंद्रशेखर शिवाजी तकीलीकर बताते हैं कि कई लोग कमोड पर बैठकर मोबाइल पर बात करते हैं या फेसबुक देखते हैं, वॉट्सएप चलाते हैं या इंस्टाग्राम पर रील्स देखते हैं। कमोड का इस्तेमाल करने के बाद यदि बिना हाथ धोए ही मोबाइल छूते हैं तो संक्रमित होने का खतरा बढ़ जाता है।
मुंह के रास्ते शरीर के अंदर चले जाते हैं बैक्टीरिया 
डॉ. चंद्रशेखर बताते हैं कि टॉयलेट में मोबाइल पर बात करना सेहत के लिए अच्छा नहीं है। हो सकता है टॉयलेट सीट पर बैक्टीरिया नहीं हों, लेकिन स्टूल में मौजूद कीटाणु मुंह के रास्ते अंदर जा सकते हैं। कुछ शोधों में पाया गया है कि जब हम फ्लश करते हैं, तब ये कीटाणु हवा में तैरने लगते हैं। कई बार लोग कमोड पर बैठे-बैठे दो-तीन बार फ्लश करते हैं।
ऐसे में यदि हम मोबाइल पर बात करते हैं तो ये कीटाणु हमारे शरीर में चले जाएंगे। जिन लोगों को सांस से जुड़ी बीमारियां हैं उनकी तकलीफ और बढ़ सकती है। अस्थमा रोगियों के लिए तो घातक हो सकता है। फ्लश करने के बाद टॉयलेट से तुरंत निकल जाना ही सबसे बेहतर होता है।
मोबाइल के कारण बैक्टीरिया तेजी से पनपते हैं 
माइक्रोबायोलॉजिस्ट डॉ. पूजा सहाय बताती हैं कि कोई भी गैजेट हीट प्रोड्यूस करता है। यह बैक्टीरिया, वायरस, फंगी और प्रोटोजोआ के पनपने के लिए बेहतर वातावरण देता है। एरिजोना यूनिवर्सिटी के वैज्ञानिकों ने अपने शोध में बताया है कि किसी टॉयलेट सीट के मुकाबले मोबाइल पर 10 गुना अधिक बैक्टीरिया होते हैं।
आपका पोस्चर गड़बड़ हो सकता है 
AIIHPH के प्रोफेसर डॉ. रमा रंजन पति बताते हैं कि कमोड में या इंडियन टॉयलेट सीट पर बैठकर जब आप अखबार पढ़ते हैं या मोबाइल चलाते हैं तो आपका पोस्चर भी सही नहीं रहता। लंबे समय तक ऐसा होने पर मांसपेशियों में खिंचाव आने लगता है। ऐसे लोगों में पीठ दर्द देखने को मिल सकता है।
टॉयलेट में मद्धिम रोशनी से आंखें होंगी खराब 
आमतौर पर टॉयलेट में रोशनी धीमी होती है। ऐसी रोशनी में किताबें पढ़ने से आंखों पर प्रेशर पड़ता है। डॉ. चंद्रशेखर बताते हैं कि टॉयलेट रीडिंग पर अभी तक कोई ठोस रिसर्च नहीं हुई है। हालांकि इसमें कई चीजें निर्भर करती हैं जैसे टॉयलेट छोटा है या बड़ा, टॉयलेट में रोशनी कम है या अधिक, बैठने का तरीका कैसा है। छोटे टॉयलेट होने के साथ यदि वेंटिलेशन भी नहीं है (अधिकतर भारतीय घरों में टॉयलेट छोटे और कम वेंटिलेशन वाले होते हैं) तो अधिक संख्या में बैक्टीरिया पनपते हैं। यदि माइक्रोस्कोप से मोबाइल को देखा जाए तो मोबाइल पर हजारों बैक्टीरिया की परत चढ़ जाती है।
टॉयलेट में अखबार पढ़ने की आदत लग जाती है 
टॉयलेट में अखबार या किताबें पढ़ना एक लत की तरह होती है। जबतक अखबार नहीं पढ़ेंगे तब तक बाथरूम में बैठ नहीं सकते। इसका हमारे शरीर पर साइकोलॉजिकल असर पड़ता है।
साइकेट्रिस्ट डॉ. संघमित्रा गोडी बताती हैं कि टॉयलेट में जब आप न्यूज पढ़ते हैं तो आपका फोकस न्यूज पर रहता है। आप पेज पलटते जाते हैं। किसी खबर को रुककर पूरा पढ़ते हैं। ऐसे में आपको पता भी नहीं चलता कि आप टॉयलेट में कितनी देर से बैठे हैं।
कोलंबिया एशिया हॉस्पिटल के कोलोरेक्टल सर्जन डॉ. वीएम कनिसा बताते हैं कि टॉयलेट का इस्तेमाल शौच के लिए ही किया जाना चाहिए। इसके सिवा टॉयलेट में कोई दूसरी चीज नहीं करनी चाहिए।
टॉयलेट में गैजेट्स का इस्तेमाल करने से फोकस बंट जाता है। पेल्विक मसल्स एक्टिवेट नहीं हो पातीं। इससे टॉयलेट में आपको लंबा समय बिताना पड़ सकता है।
टॉयलेट में देर तक बैठने से पाइल्स का खतरा
डॉ. कनिसा बताते हैं कि टॉयलेट सीट पर ज्यादा देर तक बैठते हैं तो इससे एनस की खून की नलियों, मांसपेशियों, टिश्यूज और नर्व्स पर बहुत अधिक दबाव पड़ता है। लंबे समय तक ऐसा होने पर बवासीर का खतरा बढ़ जाता है। इससे पेल्विक मसल्स भी कमजोर होती हैं। अगर समय पर इलाज न हो तो बड़ी आंत के नीचे का हिस्सा बाहर भी निकल सकता है। यही नहीं, टॉयलेट में देर तक बैठने से हर्निया भी हो सकता है।
कुछ सवालों के जवाब सीधे जान लेते हैं-
टॉयलेट में कितनी देर बैठना चाहिए? 
10 मिनट से ज्यादा नहीं
टॉयलेट में कितनी बार फ्लश चलाएं? 
एक बार
किस साइज का टॉयलेट रूम हो? 
40 से 50 स्क्वॉयर फीट
चलते-चलते ये ग्रैफिक देख लेते हैं 
